Salome Grace Njenja se Xola Disability Day and Night Centre – Skuilkrans
Salome Grace Njenja se Xola Disability Day and Night Centre
Salome Njenja se dag-en nag- sorgsentrum vir arm mense met gestremdhede is nie 'n plek wat jy maklik vergeet as jy dit een maal gesien het nie. Toe Salome se eie kindjie met Downs sindroom gebore word, het sy navorsing begin doen om seker te maak hoe sy vir haar kon sorg. Ander ma's het kom kersopsteek, en hulle het saamgestaan om 'n plek in te ruim waar hierdie kinders versorg kon word en maatjies maak. Die onderneming het gegroei, en vandag sorg 10 personeellede dag en nag vir omtrent 40 permanente inwoners, ook volwassenes, met allerhande soorte gestremdhede.
Salome en haar helpers huur die huise in Soshanguve waar hulle die sentrum bedryf. Hulle kry nie staatshulp nie, maar betaal die huur en salarisse met wat die families en ander bydra. Van families word 'n bedrag van R1400 per maand gevra – ongeveer R47 per dag – waarmee hulle ontbyt en middagete voorsien, pasiente versorg, almal se wasgoed was, klere verskaf waar nodig, en sorg vir skoon beddens in eenvoudige maar gesellige slaapkamers.
Teen die muur pryk 'n sertifikaat wat Salome vereer as een van Soshanguve se "vroue van die jaar" vir haar bydrae tot die versorging van mense onder moeilik omstandighede.
Salome stap gereeld blokke ver om haar pasiente se medikasie namens hulle by die kliniek te gaan haal. Die sentrum se grootste behoefte, sê sy, is 'n tweedehandse motor, ook om inwoners te vervoer indien nodig. Salome het 'n bestuurderslisensie.
Enige bydraes sal meer as welkom wees, ook kos, klere, linne, handdoeke. Maar geldelike bydraes kan dalk help om eendag daardie motor te koop.
Merk asseblief bydraes "Vir Xola" en laat dit in die voorportaal van die kerk, of gee af by die kerkkantoor.
Skakel Rykie Meiring gerus vir verdere inligting by 083 564 2850. Sou daar belangstelling wees, kan ons 'n besoek aan Xola reël.